Soldate, polisie konfiskeer gesteelde goedere in Sebokeng | Netwerk24
Deur Ntwaagae Seleka, News24 22 Julie 2021 15:32
"Vula (maak oop), vula. As julle dit nie doen nie, sal ons die deur afbreek," het polisiebeamptes, soldate en veiligheidswagte Donderdag geskree toe inwoners van 'n informele nedersetting weier om hul deure oop te maak.
'n Polisieman laai Donderdag in Sebokeng vermoedelik gesteelde goedere op 'n vragmotor. Foto: News24
Hulle was in die nedersetting Boiketlong by Sebokeng, in die Vaaldriehoek, om goedere wat in die onlangse gewelddadige strooptogte gesteel is, terug te kry.
Een van die vroue het klankstelsels, toiletware en alkohol in haar rusbanke weggesteek.
"Ons het motors gebruik om winkelsentrums in die twee dae te plunder," het sy later erken.
Sy is in hegtenis geneem nadat die polisie ook nuwe klere, kos en nog alkohol in 'n ander vertrek gevind het.
Een van die blyplekke was goed gemeubileer, wat die vermoede laat ontstaan het dat die meubels ook gesteel is.
Beslag is ook gelê op ses groot sonpanele en winkeltrollies.
Twee bejaarde vroue is in die besit van dromme met tuisgemaakte drank gevind. Dit is uitgegooi. Die vroue het beweer dat hulle pynappels gebruik het om die alkohol te brou.
'n Bejaarde man wat in hegtenis geneem is nadat ysterware in sy huis gevind is, het beweer sy seun het die items gesteel.
Polisielede het 'n groot hoeveelheid vermoedelik gesteelde goedere op 'n vragmotor gelaai. 'n Handjievol mense is tot dusver in hegtenis geneem.